
Όσοι έχουν απομείνει από τους κυρίους πολιτικούς αρχηγούς, αγαπητοί αιρετοί εκπρόσωποι των Ελλήνων πολιτών, φίλες και φίλοι, η οικολογία με την Αυτοδιοίκηση είναι δύο πράγματα σχεδόν ταυτόσημα και αυτό προκύπτει ευθέως από όλες τις δραστηριότητες που έχει η Τοπική Αυτοδιοίκηση στο αντικείμενο αυτό, βλέποντας πόσο κοντά και πόσο αναγκαία είναι να παίρνουν μέτρα ή να έχουν προτάσεις γύρω από αυτό.


Για την οικολογική σκέψη που θέτει στο επίκεντρο την αποκέντρωση και την τοπική δράση, η Αυτοδιοίκηση αποτελεί το φυσικό κύτταρο της δημόσιας ζωής. Είναι το πεδίο που μπορούν να υλοποιηθούν οι βασικές επιλογές μας, τόσο για την αποκέντρωση, όσο και για την τοπικότητα, αλλά για τη συμμετοχή. 


Δραστηριοποιούμαστε σε μία ισορροπημένη και βιώσιμη κοινωνία, που θέλει  ζωντανή ύπαιθρο και συνεκτικές πόλεις σε ανθρώπινα μεγέθη. 


Είμαστε οι τελευταίοι που θα υποστηρίξουμε ότι η Αυτοδιοίκηση πάει καλά και δεν χρειάζεται αλλαγές. Οι μετρήσεις της κοινής γνώμης δείχνουν μια περιορισμένη εμπιστοσύνη, εδώ δεν είναι θετικά και τα συμπεράσματα που έχουν βγει από τον Συνήγορο του Πολίτη. Οι αρμοδιότητές της περιορισμένες και οι πόροι ανεπαρκείς και επισφαλείς. 


Με όλα αυτά τα προβλήματα και τις ανεπάρκειές της, η Αυτοδιοίκηση στην Ελλάδα δεν παύει να είναι ο πλησιέστερος στον πολίτη θεσμός. Θέλουμε λοιπόν μια Αυτοδιοίκηση ισχυρή, διαφανή και συμμετοχική. Θέλουμε ένα θεσμικό πλαίσιο με τεκμήριο αρμοδιότητας υπέρ της Αυτοδιοίκησης και μια κεντρική εξουσία περιορισμένη σε επιτελικό ρόλο, ικανή να συνεργάζεται με την Αυτοδιοίκηση βάσει μιας νέας σχέσης. 


Δώδεκα χρόνια μετά το σχέδιο Καποδίστριας, προωθείται ο Καλλικράτης. Ένας νέος γύρος εκτεταμένων και αναγκαστικών συγχωνεύσεων, χωρίς καν να έχουν αποτιμηθεί οι προηγούμενες. Πολύ περισσότερο δεν έχουν δρομολογηθεί λύσεις ούτε καν στις πιο ακραίες από τις περιπτώσεις, όπου δημιουργήθηκαν τα προβλήματα. 


Τα Τοπικά Συμβούλια στις περισσότερες περιπτώσεις δεν λειτούργησαν ποτέ καθώς ήταν απογυμνωμένα από αρμοδιότητες. Στην Ελλάδα οι Δήμοι σήμερα έχουν μέσο πληθυσμό 10.200 κατοίκους, όταν ο αντίστοιχος μέσος όρος για την Ευρωπαϊκή Ένωση είναι 5.100 και να σας πω και κάποια στοιχεία από τις μεγάλες ευρωπαϊκές χώρες; Στη Γαλλία, 1.600 κάτοικοι, στην Αυστρία 3.400 κάτοικοι, στην Ισπανία 4.900 κάτοικοι, στη Γερμανία και στην Ιταλία, 7.100 κάτοικοι μέσο όρο. 


Με τη νέα μεταρρύθμιση ο μέσος όρος των 370 Δήμων  αναγκαστικά συγχωνευόμενων, θα φτάσει τους 30.000 κατοίκους, έξι φορές περισσότερο από ότι είναι ο ευρωπαϊκός μέσος όρος. 


Κατά συνέπεια, εμείς, οι ΟΙΚΟΛΟΓΟΙ ΠΡΑΣΙΝΟΙ, είμαστε αντίθετοι στην προώθηση εκτεταμένων αναγκαστικών συγχωνεύσεων, που θα υποβάθμιζε ακόμα περισσότερο τη σχέση του Δήμου με τον πολίτη. 


Για εμάς η Αυτοδιοίκηση πρώτα από όλα αποτελεί πραγματική κοινότητα, κοινότητα πολιτών, με ένα διοικητικό μηχανισμό που θα έχει κυρίως ρόλο υποστηρικτικό και εγγυητή της αποτελεσματικότητας. Το άριστο μέγεθος το ορίζουμε με κριτήριο τη δυνατότητα μιας συγκροτημένης διαβούλευσης και με τοπικές προοπτικές. 

Κρατάμε ως πρότυπο το Σύμφωνο Βιωσιμότητας, το γνωστό  ως Agenda 21, που εφαρμόστηκε με επιτυχία σε πλήθος περί ευρωπαϊκών Δήμων. Αρκετοί από αυτούς είναι πολύ μικρότεροι σε πληθυσμιακό μέγεθος από το μέσο όρο των ελληνικών Δήμων.



Στις περιπτώσεις Δήμων με μικρά μεγέθη, προτεραιότητα έχει ο συντονισμός με δική τους, ελεύθερη πρωτοβουλία. Δομές που δεν μπορούν να έχουν κάποιοι Δήμοι μόνοι τους, μπορούν να τις αποκτήσουν από κοινού στα πλαίσια μιας συνεργασίας.


Πέρα από τα κίνητρα για τις εθελοντικές συνενώσεις, εργαλείο που αξίζει να εξεταστεί, ιδιαίτερα μάλιστα σε αγροτικές περιοχές, είναι οι συνομοσπονδίες των Δήμων, ως σύνδεσμοι σκοπού με βάση γεωγραφικές ενότητες. Πρόκειται για θεσμό που έχει δοκιμαστεί στη Γαλλία, κυρίως από τους Πράσινους και έχει πλήρως επιτύχει. 


Σε ανάλογη κατεύθυνση κινείται στην Ελλάδα ο θεσμός των Συμπολιτειών, που όμως δεν έχει βρει ακόμα τον δρόμο του και ιδιαίτερη σημασία έχουν και θεσμοί για διαχείριση επιμέρους θεμάτων, όπως παραδείγματος χάριν τα σκουπίδια, όπου οι μικροί Δήμοι της υπαίθρου κατά κανόνα υστερούν. 


Είμαστε ιδιαίτερα αντίθετοι σε τρεις κατηγορίες αναγκαστικών συνενώσεων. 


Πρώτον, στην απορρόφηση Δήμων της υπαίθρου από γειτονικά αστικά κέντρα, καθώς κάτι τέτοιο θα επιδείνωνε τις οικιστικές πιέσεις. 


Δεύτερον. Τις αναγκαστικές συγχωνεύσεις μεταξύ αστικών Δήμων με πληθυσμούς δεκάδων χιλιάδων κατοίκων και πλήρη διαχειριστική επάρκεια, εφόσον δεν συμφωνούν οι δημότες τους. 


Τρίτον. Τις συνενώσεις που υπηρετούν όχι την καλύτερη λειτουργία της Αυτοδιοίκησης, αλλά το σχεδιασμό των νέων βουλευτικών περιφερειών. 


Σε κάθε περίπτωση, αποτελεί προτεραιότητα η αναζωογόνηση των Τοπικών Συμβουλίων ώστε να αποκτήσει ο κάθε οικισμός τη δική του δημόσια ζωή. Πέρα από τον τοπικό Αντιδήμαρχο. Τα Τοπικά Συμβούλια χρειάζεται να διαθέτουν το δικό τους ιδιαίτερο συμμετοχικό προϋπολογισμό, καθώς και τις δικές τους τοπικές αρμοδιότητες. Για αυτό ζητάμε ευρύτερες δημοτικές και άλλες παρεμβάσεις που γίνονται στις περιοχές τους. 


Οι ρυθμίσεις του  Καλλικράτη για λειτουργία με πάγια προκαταβολή και αποκλειστικό αντικείμενο κάποιες επείγουσες ανάγκες, ισοδυναμούν με καταδίκη των Τοπικών Συμβουλίων σε αργό θάνατο. 


Επαναλαμβάνουμε ότι η Αυτοδιοίκηση δεν σημαίνει μόνο επιτόπια διοικητική εξυπηρέτηση, αλλά και επιτόπια συμμετοχή στις αποφάσεις. 


Η καθιέρωση Αυτοδιοίκησης σε επίπεδο Περιφέρειας, έρχεται με μεγάλη καθυστέρηση. Αποτελεί θετικό βήμα δημοκρατίας και αποκέντρωσης που στις άλλες ευρωπαϊκές χώρες ισχύει από δεκαετίες. 


Για εμάς οι Περιφέρειες μπορεί να είναι κάτι πολύ περισσότερο από ένα τρόπο αποτελεσματικής προσαρμογής στις απαιτήσεις των ευρωπαϊκών χρηματοδοτήσεων. 


Αποτελούν για την πολιτική ζωή ένα νέο έδαφος που επιδιώκουμε να εξελιχθεί σε πραγματικό εργαστήρι δημοκρατίας, προγραμματικών διεργασιών, συμμετοχής των πολιτών, δημιουργώντας έτσι τις προϋποθέσεις για τη διεύρυνση της δημοκρατίας και στην κεντρική πολιτική σκηνή. 


Φοβούμαστε όμως ότι το προτεινόμενο σχέδιο Καλλικράτης, οι Περιφέρειες οι περί σε αυτό το νομοσχέδιο, οι Περιφέρειες εξελίσσονται απλώς σε διευρυμένες Νομαρχίες. Οι αρμοδιότητές τους είναι περιορισμένες και ασαφείς, η δε παρουσία των επτά Γενικών Διοικήσεων ασφυκτική και ο τρόπος διοίκησης ιδιαίτερα και εξαιρετικά συγκεντρωτικός. 


Ο κίνδυνος να καταλήξουν οι Περιφέρειες συγκεντρωτικά αντίγραφα του σημερινού Αθηνοκεντρικού κράτους, είναι παραπάνω από υπαρκτός αν η τοπική δημόσια ζωή συγκεντρωθεί όλη στην έδρα της Περιφέρειας. Φοβούμαστε ότι έχουμε περιφερειοποίηση της κεντρικής διοίκησης και όχι Περιφερειακή Αυτοδιοίκηση. 


Για τους ΟΙΚΟΛΟΓΟΥΣ ΠΡΑΣΙΝΟΥΣ κριτήριο για τις αρμοδιότητες των Περιφερειών θα πρέπει να είναι ότι ισχύει και στις υπόλοιπες χώρες της Ευρώπης των 15. Δεν μπορούμε σε καμία περίπτωση να πέσουμε χαμηλότερο από το μέσο όρος τους. 


Για τις περιπτώσεις ασάφειας, πρέπει να υπάρχει τεκμήριο αρμοδιότητας υπέρ της Αυτοδιοίκησης. Επαναλαμβάνω, θεσμοί Ελεγκτικού Συνεδρίου και Νομικού Συμβουλίου, πρέπει να είναι χωριστοί για την Αυτοδιοίκηση. Ο Περιφερειακός Συνήγορος θα προτείνουμε να είναι ενταγμένος στον Συνήγορο του Πολίτη ως περιφερειακό του παράρτημα και όχι ως μια άλλη ακόμα ανεξάρτητη Αρχή. 


Για τους οικονομικούς πόρους, η πρότασή μας είναι απλή και συνολική. Συγκεκριμένο τμήμα των συνολικών δημοσίων εσόδων θα παραμένει στην Περιφέρεια όπου εισπράχθηκε και με ένα ακόμα μέρος να αναδιανέμεται προς τις λιγότερο ευνοημένες Περιφέρειες. Αντίστοιχη ρύθμιση για το σύνολο των δημοσίων εσόδων έχει και ο Δήμος, δεν θα μένει ακέφαλος και θα μπορεί να έχει μία δυνατότητα δημιουργική. 


Πιστεύουμε ότι πρέπει να υπάρχει μια εκλογή των Δημοτικών και Περιφερειακών Συμβουλίων με απλή αναλογική. Θεωρούμε ότι ο Δήμος για να προχωρήσει χρειάζεται υποχρεωτικώς μετεκλογικές συνεργασίες πέρα και έξω από τους στενούς κομματικούς συσχετισμούς. 

Σε προγραμματική βάση πρέπει επιτέλους να μπει ένα όριο στις συνεχόμενες θητείες. Οι νέες μεγαλύτερες ενότητες, με εσωτερικές εκλογικές περιφέρειες, απειλούν να αποκλείσουν ολοκληρωτικά τη συμμετοχή στις τοπικές εκλογές για τους ανεξάρτητους συνδυασμούς, αλλά αν θέλετε και για τις τοπικές πρωτοβουλίες πολιτών. 

Θεωρούμε εδώ ανεπίτρεπτο κάθε περιορισμό ή νομική προϋπόθεση στις υποψηφιότητες, πέρα από τους αντίστοιχους που ισχύουν για τις βουλευτικές εκλογές. 

Κλείνω με μία σύντομη αναφορά 
στους θεσμούς της άμεσης δημοκρατίας, βασικό στοιχείο της Τοπικής Αυτοδιοίκησης. Τοπικά δημοψηφίσματα, νομοθετικές πρωτοβουλίες πολιτών, θεσμοί ανοικτής διαβούλευσης, όπως στα σχέδια της περιφερειακής βιωσιμότητας ή τα κοινοβούλια νερού σε επίπεδο υδρολογικής λεκάνης, βλέπε Ιταλία, το Φόρουμ Ακτών, βλέπε Ισπανία, είναι ανοικτές θεματικές Επιτροπές οι οποίες μπορούν να αποτελέσουν εργαλεία για μία ρεαλιστική δυνατότητα και όχι απλούς σχεδιασμούς επί χάρτου που ουδέποτε δεν εφαρμόζονται στην Τοπική Αυτοδιοίκηση γιατί λείπουν τα θεσμικά εργαλεία και οι πόροι. 
Μια τέτοια συμμετοχή δεν δικαιώνει μόνο όσους πιστεύουν στις αξίες της άμεσης δημοκρατίας, αλλά αναβαθμίζει τη λειτουργία των Δήμων, από καθαρά πρακτική άποψη. Ποια είναι αυτή; Κατοχυρώνει μεγαλύτερο βαθμό διαφάνειας, μεγαλύτερο βαθμό δημόσιου ελέγχου, ανάλογο με το ποσοστό εκείνων που παρακολουθούσαν στενά τις διαδικασίες της λήψης των αποφάσεων  και αν θέλετε, κλείνοντας, εκπαιδεύει μεγάλο αριθμό πολιτών στη λειτουργία και τις απαιτήσεις της Αυτοδιοίκησης, δηλαδή της δημοκρατίας και αυξάνει έτσι τις πιθανότητες να προέλθουν από αυτή ικανοί και πολυεπίπεδα σε γνωστικό και δημοκρατικό επίπεδο, αιρετοί. 

Θεωρώντας αυτά ως βασικές απόψεις, υπάρχει ένα μεγαλύτερο κείμενο το οποίο θα το συζητήσουμε με το Διοικητικό Συμβούλιο της ΚΕΔΚΕ μετά το Συνέδριο και τις παρεμβάσεις που θα κάνουμε στο Συνέδριο, με αυτό το σκεπτικό. Δυστυχώς ο χρόνος  είναι περιορισμένος, ίσως πήρα και περισσότερο από όσο έπρεπε. Θα είμαστε πολύ πιο εξειδικευμένοι σε όλα αυτά. 

Εμείς πιστεύουμε ότι είναι δυνατόν να προχωρήσουμε σε δημοκρατία με αποτελεσματικότητα. Η δημοκρατία δεν είναι αντίθετη με την αποτελεσματικότητα, όπως τόσα χρόνια μας πιλατεύουν το μυαλό. Μπορούν και τα δύο να λειτουργήσουν και έχει αποδειχτεί σε πάρα πολλές χώρες  της Ευρώπης. 

Με βάση αυτά, θεωρώντας το δικό σας Συνέδριο ιδιαίτερα κρίσιμο, όπως και αυτό που θα ακολουθήσει σε λίγες μέρες της ΕΝΑΕ, γιατί προτίθεται να μπουν νέες ρυθμίσεις οι οποίες θα είναι βασικές και των οποίων η πρώτη δοκιμή θα γίνει στις τοπικές εκλογές που θα γίνουν εντός του έτους που έχουμε, σας εύχομαι καλή επιτυχία, διάθεση συνεργασίας, για να βγει το επιθυμητό αποτέλεσμα από αυτούς που είναι πιο κοντά στον πολίτη, τους αυτοδιοικητικούς. 

